A makaói polgárok alapvető jogait és szabadságait továbbra is tiszteletben tartották. Pozitív lépések történtek a migráns munkavállalók helyzetének javítására, valamint a családon belüli erőszak és az emberkereskedelem elleni küzdelemben. A makói média továbbra is vélemények széles skáláját jelenítheti meg. A média szabadsága azonban veszélybe került az öncenzúra, a személyzeti politikák, és az olyan akadályok miatt, mint a sajtókonferenciákon való részvétel megtagadása. Az egyetemek szabadságát megkérdőjelezte az a döntés, hogy nem újították meg két, kritikus politikai véleményt hangoztató egyetemi tanár szerződését.

Az EU úgy véli, hogy a nehézségek ellenére 2014-ben továbbra is jól működött az „egy ország – két rendszer” elv, a Makaói KKT, egész Kína és a nemzetközi közösség javát szolgálva. Chui Sai On kormányzót újraválasztották egy második hivatali időszakra. A választási kampányt az Alaptörvény rendelkezéseinek megfelelően bonyolították le, a választási bizottság tagjai adták le szavazatukat. A 2009-es és a 2004-es kormányzóválasztáshoz hasonlóan csak egy jelölt volt. Bár a makaói Alaptörvény nem írja elő az általános választójog bevezetését a kormányzóválasztáson, egyre intenzívebb nyilvános vita folyik a kérdésről, valamint arról, hogy a hatóságoknak ajánlatos-e fontolóra venniük olyan szabályozást, amely annak elősegítésére irányul, hogy a polgárokat nagyobb mértékben bevonják a választásokba annak érdekében, hogy verseny folyjon ezért a tisztségért.

Márciusban a makaói Korrupcióellenes Bizottság (CCAC) éves jelentésében arról számolt be a kormányzónak, hogy 2013-ban nagy volt a munkaterhelése. Ezt nem az ügyek számának növekedése, hanem egyre nagyobb bonyolultságuk okozta. A makaói polgárok továbbra is annak a véleményüknek adtak hangot, hogy a CCAC-nak hatékonyabban kellene eljárnia.

A makaói kormány továbbra is komoly erőfeszítéseket tesz a határokon átnyúló bűnözés, különösen az emberkereskedelem elleni küzdelemben. Az Emberkereskedelem Elleni Visszatartó Intézkedésekkel Foglalkozó Bizottság, amely egy, a kormányzat, a bűnüldözés, az igazságszolgáltatás és a szociális ügyek képviselőit tömörítő, osztályok közötti szerv, továbbra is küzdött az emberkereskedelem ellen, és folytatta megelőzési és áldozatvédelmi intézkedések végrehajtását. Számos tevékenységet végzett, ideértve bírák, ügyészek, ügyvédek és egyéb szakemberek képzését. A kormány Szociális Védelmi Irodája októberben három tanfolyamot szervezett az emberkereskedelem áldozatainak védelméről, a Jogi Iroda pedig decemberben három szemináriumot tartott az emberkereskedelem megelőzéséről.

A makaói média továbbra is sokféle álláspontnak és véleménynek adott teret. Ugyanakkor egyre többször számoltak be öncenzúráról. Márciusban közzétettek egy sor olyan nyílt levelet, amelyek az öncenzúrára vonatkozó részletes információkat tartalmaztak. Beszámolók szerint megtagadták egyes újságírók sajtótájékoztatókon való részvételét, továbbá a jelek szerint politikai megfontolások befolyásolták a tömegtájékoztatási szervezeteken belüli munkaerő-felvételt. A Nemzetközi Újságíró-szövetség 2014-es éves jelentése aggodalmát fejezte ki az öncenzúra, a rendőrség politikai semlegességének visszaszorulása, valamint az újságírókkal való, politikai okok miatti eltérő bánásmód miatt.

A kétszámjegyű 2013-as növekedést követően 2014-ben lassult a makaói gazdaság a szerencsejáték bevételek csökkenése miatt, ugyanis ez volt a szerencsejáték iparág legrosszabb éve a 2002-es liberalizáció óta. A szerencsejáték bevételek 30 %-kal zuhantak 2014 decemberében, amely a hetedik egymást követő hónap volt, amikor csökkenés következett be. Az első néhány hónap erőteljesebb növekedésének köszönhetően azonban éves szinten mindössze 2,6 %-os, 351,5 milliárd MOP-ra történő esés következett be. A szerencsejáték-üzemeltetők nehézségekkel küzdöttek, mivel a központi kormányzat korrupció ellenes elkötelezettsége távol tartotta a jómódú anyaországbeli játékosokat (a „VIP szegmens” adja a szerencsejáték-bevétel 70 %-át). A gazdasági növekedés lassulása a tömegpiaci játékosok keresletét is csökkentette.

A bruttó szerencsejáték-bevétel komoly hanyatlása és a látogatói költés csökkenése következtében a 2014-es év egészében reálértéken 0,4 %-kal csökkent a GDP, mivel a második félévi hanyatlás ellensúlyozta az év első felében bekövetkezett erőteljes GDP növekedést. A belföldi kereslet ugyanakkor továbbra is erőteljes. A magánfogyasztás és a kormányzati kiadások szintje is fennmaradt. A magánberuházások továbbra is emelkedtek, mivel folytatódott az új hotelek és üdülőhelyek építése. Hat nagyméretű új üdülőhely kialakítását tervezik. Az erőteljes gazdasági tevékenység miatt az inflációs nyomás 2014-ben is viszonylag magas, 6 %-os szinten maradt. A munkanélküliségi ráta az elmúlt három évben folyamatosan 2 %-on vagy az alatt alakult, 2014-ben 1,7 %-on állt. A szerencsejáték-ágazat gyengülése ellenére a turizmus jól teljesített, az ideérkező látogatók száma elérte a 31,5 milliót, éves szinten 7,5 %-kal nőtt.

Makaó továbbra is akut munkaerőhiánnyal küzd, és gazdasága nagymértékben vesz igénybe máshonnan érkező munkavállalókat és szakembereket. A külföldi munkavállalók száma 2014-ben 24 %-kal növekedett és elérte a 170 346 főt, ami a munkaképes korú népesség 42 %-ának felel meg. A vállalkozások panaszkodnak a bővülő tevékenységük kezelésére alkalmas, megfelelő szakszemélyzet hiánya miatt.

A Törvényhozó Gyűlés júliusban első olvasatban elfogadta a kötelező minimálbért megállapító törvényt. A kormány azt javasolta, hogy 30 MOP/órában állapítsák meg a makaói biztonsági őrök és az ingatlankezelő vállalatok által foglalkoztatott gondnokok kötelező minimálbérét.

Bár az egy főre jutó jövedelem tekintetében Makaó a világ egyik legerősebb gazdasága, a jövedelemeloszlás rendkívül egyenlőtlen. A kormány azon dolgozik, hogy a 2008-ban elindított készpénzmegosztási rendszer segítségével szétterítse a jólétet a társadalomban. 2014-ben minden állandó lakos 9 000 MOP-t, és minden nem állandó lakos 5 400 MOP-t kapott kézhez. Chui kormányzó novemberben bejelentette, hogy 2015-ben azonos összeget és további támogatásokat nyújtanak a segélyalap jogosult számlatulajdonosainak, továbbá egy sor adóengedményt adnak a vállalkozásoknak és az egyéneknek. Egy 2014. évi kormányzati felmérés azt jelezte, hogy szűkül a jövedelemkülönbség .

Makaó jelentős szerencsejáték-ágazata sebezhetővé teszi a régiót a pénzmosás iránt, mivel csatornát biztosít az anyaországból érkező illegális pénzáramlásoknak. A hatóságok 2014-ben több kísérletet tettek ennek leküzdésére, többek között a szerencsejáték-szervezők ellenőrzésének fokozása révén . Több vezető szerencsejáték-szervezőt letartóztattak vagy büntetőeljárást folytatnak velük szemben. A makaói kormány a mobil fizetési kártyák használatát is korlátozta a kaszinókban a devizabűncselekmények megszüntetése érdekében. Decemberi makaói látogatása során Hszi Csin-ping elnök kijelentette, hogy Makaó kaszinókra épülő növekedése „mélyen gyökerező problémákhoz” és „fejlődési kockázatokhoz” vezetett. Makaónak javítania kell a szerencsejáték-iparág szabályozását és felügyeletét, valamint ajánlatos, hogy diverzifikálja gazdaságát a helyi erőforrások jobb kihasználása révén, különösen a Gyöngy-folyó torkolatvidékének régiójával való együttműködés keretében. Ugyanezen alkalomból Li Fei, a makaói Alaptörvény Bizottság elnöke és az Országos Népi Gyűlés Állandó Bizottságának főtitkárhelyettese megjegyezte, hogy a szerencsejáték-iparág „elsöprő erőfölénye” nem csupán a KKT, hanem az egész nemzet érdekeivel is ellentétes.

A makaói gazdaság diverzifikálásának elősegítése érdekében 2009-ben – a kínai Államtanács jóváhagyásával – határokon átnyúló együttműködést hoztak létre Kuangtung tartománnyal és Hengqin Új Területtel abból a célból, hogy kidolgozzák a Kuangtung, Hongkong és Makaó közötti együttműködés új modelljét. 2014-re összesen 89 kérelem érkezett a makaói kormányhoz azoktól a makaói vállalatoktól, amelyek Hengqinben kívánnak letelepedni, közülük 33-at a hengquini hatóságokhoz irányítottak jóváhagyásért. A kis- és középvállalkozások makaói képviselői azonban úgy nyilatkoztak, hogy a kkv-k számára túl magasan határozták meg a bejutási küszöböt, és így kevés lehetőséget látnak az Új Területen való letelepedésben. Makaó vizsgálni kezdte a Zhongshannal – Zhuhai szomszédos várossal – való együttműködést Makaó ipari fejlesztésére szolgáló területek esetleges megvásárlása vagy bérlése tekintetében. Az áruk és személyek Makaó és Hengqin Új Terület közötti áramlásának elősegítése érdekében a kínai Államtanács elfogadta, hogy december 18-i hatállyal meghosszabbítsák három, Makaó és Zhuhai közötti határátkelőhely nyitva tartását. A határátkelőhelyek jelenleg 24 órában üzemelnek, ami megkönnyíti a határforgalmat. E szabályozás kényelmes azok számára, akik nem tehetik meg, hogy Makaóban lakjanak, és a határ mentén kell alternatív lakáslehetőséget keresniük, és így enyhíti a makaói lakásszektorra nehezedő nyomást.

A Makaó, Zhuhai és Hongkong közötti közlekedési kapcsolatok fejlesztése jól halad. A Hongkongo Zhuhait és Makaót összekötő híd építése várhatóan 2016 végén fejeződik be. A Kuangtung–Zhuhai nagysebességű vasútvonal meghosszabbítása várhatóan 2015-re éri el Makaót egy tengeri alagúton keresztül. Ezek az infrastrukturális projektek igen jelentősen csökkentik majd az anyaország, Makaó és Hongkong közötti utazási időt.

Az anyaország és Makaó decemberben kiegészítő megállapodást írt alá a Kunagtung tartományon belüli szolgáltatáskereskedelem alapvető liberalizációja megvalósításáról a kínai anyaország és a makaói KKT közötti szorosabb gazdasági partnerségi megállapodás (CEPA) keretében. A kiegészítő megállapodás a CEPA alapján mostanáig aláírt tíz kiegészítéshez járul hozzá. Várhatóan mintául szolgál majd, amikor 2015-ben egész Kínára kiterjesztik a szolgáltatáskereskedelem alapvető liberalizációját. Kína kötelezettséget vállalt arra, hogy a 12. országos ötéves terv végéig, vagyis 2015-ig megvalósítja a szolgáltatáskereskedelem alapvető liberalizációját Makaóval.

Makaó sikeresen keresztülment a Gazdasági Együttműködési és Fejlesztési Szervezet (OECD) adóügyi átláthatósággal és információcserével foglalkozó globális fóruma által 2011-ben, illetve 2013-ban elvégzett szakértői értékelés I. és II. szakaszán, amely megerősítette, hogy a jogi keret az adóügyi információk cseréje iránti megkeresések tényleges ügyintézése egyaránt megfelel a nemzetközileg elfogadott normáknak. Makaó 2014-ig 20 országgal kötött adóegyezményt, amelyek közül öt kettős adózás elkerüléséről szóló egyezmény, 15 pedig az adóügyi információk cseréjéről szóló megállapodás.

Makaó az adócsalás elleni fellépést sürgető globális felhívásra is pozitívan reagált. A makaói KKT kormánya 2014 szeptemberében bejelentette, hogy Makaó elfogadja a G20-ak által támogatott, és az OECD által kidolgozott, a számlainformációk automatikus cseréjére vonatkozó standardot. A hatóságok azt közölték, hogy Makaó módosítja jogszabályait annak érdekében, hogy időben megfeleljen az új standardnak.

Az Unió és Makaó kétoldalú kapcsolatai

Az Unió és Makaó közötti kétoldalú kereskedem 2014-ben 11 %-kal esett, és 613 millió EUR-t ért el. A Makaóba irányuló uniós export 5,9 %-kal, 540 millió EUR-ra csökkent, mivel Makaó import iránti kereslete a gazdaság lassulásának megfelelően mérséklődött. Az uniós exportot túlnyomórészt luxuscikkek, élelmiszerek és italok, valamint személygépkocsik alkották. A Makaóból származó uniós import 2014-ben jelentősen (37 %-kal), 72 millió EUR-ra csökkent, mivel Makaó ipari bázisa tovább szűkült. Az Unió így 468 millió EUR-s kereskedelmi többletet ért el Makaóval szemben. Kína után továbbra is az Unió volt Makaó második legnagyobb beszállítója, ami a 2014. évi importon belül 24 %-os részesedést jelentett. Az Unió és annak vállalkozói közössége szívesen együttműködik a makaói kormánnyal azon erőfeszítései során, amelyek gazdaságának diverzifikálására, gazdasági fejlődése fenntarthatóságának erősítésére, valamint a kétoldalú kereskedelmi forgalom és beruházások elősegítésére irányulnak.

Az EU és Makaó közötti kétoldalú kapcsolatok továbbra is kedvezően fejlődtek. Az EU-Makaó kereskedelmi és együttműködési megállapodás alapján létrejött Vegyes Bizottság július 15-én Brüsszelben tartotta 19. ülését. Az ülésen áttekintették a gazdasági, kereskedelmi és oktatási együttműködés pozitív tendenciáit. Különös figyelmet szenteltek Makaó anyaországgal folytatott gazdasági együttműködésének, amelyre a CEPA alapján és a Gyöngy-folyó torkolatvidékének régiójával való együttműködés keretében – többek között Hengqin Új Területen – kerül sor. Az Unió és Makaó megállapodott arról, hogy az üzleti kapcsolatok megerősítése érdekében rendszeres üzleti párbeszédet hoznak létre az Unió és Makaó között, hogy elősegítsék a Makaóban működő uniós vállalatok és a hatóságok közötti közvetlen információcserét, és hozzájáruljanak a közép távú célokhoz, például a gazdaság diverzifikálásához.

A 2013-ban megalakult makaói Európai Kereskedelmi Kamara (MECC) jelentősége növekedett azáltal, hogy kiterjesztette tevékenységi területeit. A MECC a hongkongi Európai Kereskedelmi Kamarával együttműködve koordinálta az európai részvételt a márciusi Makaói Nemzetközi Környezetvédelmi és Együttműködési Fórumon és Kiállításon (MIECF) (amelyre 12 uniós tagállamból 38 európai kiállító érkezett), és az októberi Makaói Kereskedelmi és Beruházási Kiállításon (MIF), amelyre 11 tagállam részvételével került sor. A MECC szerepe növekedni fog az Unió és Makaó közötti jövőbeni üzleti párbeszéd részeként.

A Európai Unió Makaói Felsőoktatási Programja (EUAP) számos új tevékenységnek adott otthont. A makaói egyetem által irányított konzorcium kezelésében lévő EUAP vendégelőadókat fogadott, otthont adott szemináriumoknak és az uniós-kínai kapcsolatokról szóló első nemzetközi konferenciának, amelyre hét ország 12 egyeteméről érkeztek meghívottak. Az EUAP kiterjesztette a tájékoztatási tevékenységét is, fiatal helyi diákok számára létrehozta az első uniós nyári egyetemet, valamint megalkotta az uniós rövidfilmek versenyét, amelyen kilenc filmben dolgozták fel az EU és Makaó közötti kapcsolatokat. Az EUAP adott otthont a második alkalommal megrendezésre kerülő „EU-modellnek”, amely az Európai Tanács ülését szimulálta: a győztesek brüsszeli tanulmányúton vettek részt. Az Európa-nap megünneplése céljából az EUAP uniós hetet szervezet, amely során számos szemináriumra és fiataloknak szóló tevékenységre került sor.

Az Európai Bizottság továbbra is együttműködött a kínai-portugál tolmácsokat és fordítókat képző makaói Politechnikai Intézettel, ezáltal támogatva Makaónak a Kína és a portugál nyelű országok közötti platformként betöltött szerepét.

A 2015. év kulcsfontosságú prioritásai közé tartozik a makaói gazdaság diverzifikálása, a CEPA lehetséges előnyeinek maximális kihasználása a helyi és a Makaóban letelepedett európai vállalatok érdekében, valamint a szabályozásbeli konvergencia lehetőségeinek feltárása olyan területeken, mint a versenypolitika, a kormányzati beszerzés és a szellemi tulajdonhoz fűződő jogok.